በሞጆ ከተማ  አዲስ የቆዳ ፋብሪካ መንደር ሊገነባ ነው
የኢንስቲትዩቱ ዋና ዳይሬክተር አቶ ወንዱ ለገሠ በተለይ ከዋኢማ ባደረጉት ቆይታ እንደተናገሩት በሁለተኛው የዕድገትና ትራንስፎርሜሽን የእቅድ ጊዜ በ200 ሄክታር መሬት ላይ የሚያርፍና ከአስራ ሰባት በላይ የቆዳ ፋብሪካዎችን የሚያስተናግድ መንደር እንደሚገነባ ተናግረዋል፡፡በአሁኑ ወቅት የግንባታው ጥናት ተጠናቆ የገቢ ማሰባሰቢያ እና የወሰን ማስከበር ተግባራትን ለማከናወን እንቅስቃሴዎች እንደተጀመሩ ዋና ዳይሬክተሩ አክለው ገልፀዋል፡፡የግንባታው ሂደት ከሶስት እስከ አምስት ዓመታትን ይፈጃል ተብሎ የሚጠበቀው መንደር ሲጠናቀቅ የባንክ፣ የገበያ ማዕከላትና ትምህርት ቤቶችን ጨምሮ የመሰረተልማት የተሟላለት እንደሚሆን ታውቋል፡፡እንደ አቶ ወንዱ ገለፃ በአዲስ አበባ የሚገኙ የቆዳ ፋብሪካዎችም አሁን ካሉበት አካባቢ በመነሳት ወደ መንደሩ የሚቀላቀሉበት ሁኔታም እንደሚመቻች አብራርተዋል፡፡በተለይ በውጭ ንግድ ለሚሰማሩ ባለሐብቶች ዕቃ በተቀላጠፈና በተቀናጀ ሁኔታ  ማንቀሳቀስ እንዲችሉ ለማድርግ በጉሙሩክ ሞጆ ከተማ መንደሩ መመስረቱ በዘርፉ ውጤታማ ተግባራትን ለማስመዝገብ ምቹ ሁኔታዎችን እንደሚፈጥር ተገልጿል፡፡በተያያዘ ዜና በቆዳ ኢንዱስትሪው ዘርፍ ከፊል ያለቀለት ቆዳን ወደ ውጭ ከመላክ ይልቅ ጥራቱን የጠበቀና ያለቀለት ቆዳና የቆዳ ውጤቶች ላይ ይበልጥ መሰማራት የሚያስችል ሽግግር በመከናወኑ በአምስቱ ዓመት የዕድገትና ትራንስፎርሜሽን የዕቅድ ጊዜ ከ135 ሚሊዮን የአሜሪካን ዶላር በላይ ገቢ ማስገኘት እንደተቻለ ተገልጿል፡፡በሁለተኛው የዕድገትና ትራንስፎርሜሽን የዕድ ጊዜም በተለይ ለቀጥተኛ የውጭ ኢንቨስትመንት ትኩረት በመስጠት በዘረፉ ከፍተኛ ውጭ ምንዛሬ  ገቢ ለማገኘት ታቅዷል፡፡የኢትዮጵያን የቆዳ ውጤቶች በመሸመት ከአስራ ሶስት በላይ አገሮች ጋር የገበያ ትስስር መፍጠር የተቻለ ሲሆን ቻይና፣ ጣልያን እና ሕንድ ዋና የገበያ መዳረሻ እንደሆኑ ታውቋል፡፡ በቀጣዩ የእድገትና ትራንስፎርሜሽን የዕቅድ ጊዜ ወደ ሌሎች የዓለም ክፍሎች ለመግባት እነደታቀደ ተመልክቷል፡፡በሀገሪቱ በጠቅላላው ባሉት የቆዳ ፋብሪካዎች የዕውቀትና ክህሎት ሽግግር በመፍጠር ኢኮኖሚያዊ ዕድገት ላይ የሚኖረውን አስተዋፅኦ ለማሳደግ እንዲቻል ሰላሳ አንድ ባለሙያዎችን  በሁለተኛ ዲግሪ አሰልጥኖ ወደ ሥራ ከማሳራቱም ባሻገር ስድስት ባለሙያዎችን ደግሞ ሶስተኛ ዲግሪያቸውን   በሕንድ በማስተማር  ኢኒስቲትዩቱ በአፍሪካ ግንባር ቀደም የሆነ አበረታች ተግባር እያከናወነ ተብሏል፡፡ዘርፉ በቆዳ እና የቆዳ ውጤቶች ምርት ላይ ለተሰማሩ ከ18 ሺህ በላይ ዜጎች በተፈጠረላቸው የሥራ ዕድል ተጠቃሚ መሆናቸውን ዋልታ ኢንፎርሜሽን ማዕከል ዘግቧል፡፡ 